## Bokanmeldelsesmal

1. Forberedelse  
   Når du leser boka du skal skrive en bokanmeldelse om kan det lønne seg å ta notater underveis. Marker setninger du synes er spesielt viktige og merk av sidene så du finner lett tilbake når du begynner å skrive anmeldelsen.
2. Overskriften  
   Hva betyr overskriften? Kan det hende at forfatteren har lagt en dypere mening i overskriften? Forsøk å tenke på ulike dobbeltbetydninger og forbindelser til teksten som en helhet.
3. Forfatteren  
   Skriv gjerne kort om forfatteren, spesielt hvordan han eller hennes erfaringer og fortid kan ha vært forfatterens inspirasjon til å skrive om nettopp de temaene, personene og miljøene som er i boka.
4. Temaer  
   Forsøk å identifisere de viktigeste og mest sentrale temaene i boka. Diskuter gjerne hvordan de presenteres, heller enn å kun kaste ut begreper. Dersom et tema er homofili kan du for eksempel snakke om ulike tilnærminger til temaet i boka (dersom en karakter kanskje er komfortabel med å være homofil kan en annen være paranoid og redd for at personer i hans omgivelser skal oppdage hans legning som han kanskje holder skjult).
5. Sjanger  
   Er boka romantisk, skummel eller spennende? Er det kanskje en detektivhistorie, komedie eller historisk roman?
6. Tid  
   Begynner boka på begynnelsen og går kronologisk gjennom handlingen eller hopper den frem og tilbake i tid? Finnes det frempek eller tilbakeblikk?
7. Synsvinkel  
   Er historien fortalt fra første (jeg) eller tredje (han/hun) persons synsvinkel? Er fortelleren en del av handlingen (personlig) eller en alltvitende "flue på veggen" (autoral).
8. Hovedpersoner  
   Diskuter hvordan forfatteren presenterer sine karakterer. Er de dynamiske (utvikler seg) eller statiske (forblir de samme gjennom hele boka). Hvordan forfatteren beskriver personene direkte (utseende og egenskaper) og indirekte (hva personer sier, handler og tenker).
9. Oppbygging  
   Består boka av en eller flere deler? Er den inndelt i kapitler? Hvor lang er boka?
10. Din totalvurdering  
    Hva synes du helt til slutt om boka, når du har vurdert de ulike delene? I en bokanmeldelse er det annerledes fra en analyse hvor du skal forsøke å være nøytral. Når du skriver en bokanmeldelse er meningen at leseren skal forstå hva DU synes om boka etter å ha lest den. Leseren stoler på at du skriver din oppriktige mening for å vite om de burde lese boka eller ikke!

# HUSK AT DU SKAL SKRIVE EN SAMMENHENGENDE TEKST, IKKE PUNKTVIS OPPRAMSING